จีนตำหนิสหรัฐฯ กล่าวหานโยบายคุมโควิดของจีน 'ใช้อำนาจเกินขอบเขต'
US embassy says it would permit non-essential employees to leave its consulate in Shanghai due to case surge, warning citizens in China they may face 'arbitrary enforcement' of virus curbs
รัฐบาลจีนเริ่มใช้นโยบายล็อกดาวน์นครเซี่ยงไฮ้อย่างเข้มงวดตั้งแต่เดือนมีนาคม ในขณะที่จำนวนผู้ติดเชื้อเพิ่มขึ้นวันละหลายหมื่นคน ท่ามกลางปัญหาขาดแคลนอาหารและความไม่พอใจของประชาชนจำนวนมาก เมื่อวันเสาร์ สถานเอกอัครราชทูตสหรัฐฯ ประจำประเทศจีน ระบุว่าจะอนุญาตให้ลูกจ้างในส่วนของงานที่ไม่จำเป็นสามารถเดินทางออกจากสถานกงสุลสหรัฐฯ ในเซี่ยงไฮ้ได้เพื่อหลีกเลี่ยงการติดเชื้อ พร้อมเตือนพลเมืองอเมริกันในจีนว่าอาจต้องเผชิญกับมาตรการควบคุมการระบาดแบบ "บังคับใช้อย่างเข้มงวดเกินขอบเขตกฎหมาย" ทางกระทรวงการต่างประเทศจีนได้ออกมาตอบโต้ต่อคำกล่าวหาดังกล่าวทางเว็บไซต์ทางการ โดยระบุว่า "รัฐบาลจีนไม่พอใจอย่างยิ่งและขอต่อต้านอย่างแข็งขันต่อข้อกล่าวหาที่ไม่มีหลักฐานเกี่ยวกับนโยบายควบคุมการระบาดของจีน" โฆษกกระทรวงการต่างประเทศจีน จ้าว หลี่เจี้ยน กล่าวว่า "นโยบายควบคุมโควิดของจีนอ้างอิงตามหลักการทางวิทยาศาสตร์และใช้ได้ผล" และว่า "รัฐบาลจีนมีความมั่นใจว่าจะสามารถเอาชนะการระบาดในนครเซี่ยงไฮ้และเมืองอื่น ๆ ในจีนได้" ที่ผ่านมา จีนใช้นโยบาย "โควิดเป็นศูนย์" ในการควบคุมการระบาด ซึ่งรวมถึงการล็อกดาวน์ทั้งเมือง การตรวจหาเชื้อกับประชาชนหมู่มาก และการจำกัดการเดินทาง ซึ่งได้รับการยอมรับว่าสามารถป้องกันการระบาดได้ อย่างไรก็ตาม จำนวนผู้ติดเชื้อในนครเซี่ยงไฮ้เมื่อวันอาทิตย์เพิ่มขึ้นราว 25,000 คนซึ่งมากที่สุดเป็นสถิติใหม่ ส่วนใหญ่เป็นการติดเชื้อแบบไม่แสดงอาการ